የሃይማኖት ተቋማት ምዕመኖቻቸውን ተሰባስበው ሃይማኖታዊ ሥርዓቶችን ከመከወን እንዲታቀቡ አሳሰቡ፡፡
የዓለም የጤና ሥጋት የሆነው የኮሮና ቫይረስ በሃይማኖታዊ፣ ፖለቲካዊ፣ ማኅበራዊና ስፖርታዊ ክዋኔዎች ላይ ተጽእኖ እያሳደረ ነው፡፡ የበሽታው በፍጥነት መዛመት በዓለም ጤና ድርጅት አደገኛ ወረርሽኝ አስብሎታል፡፡በኢትዮጵያ ቫይረሱ በአንድ ጃፓናዊ ላይ መገኘቱ ከተረጋገጠ በኋላ ሕዝብና መንግሥት ከፍተኛ ጥንቃቄ በመውሰድ ላይ ይገኛሉ፡፡ የቫይረሱ ተጠቂዎች ቁጥር እየጨመረ በኢትዮጵያ ዘጠኝ ተጠቂዎች መገኘታቸው መረጋገጡ ደግሞ የሚደረገው የጥንቃቄ ርምጃ ከፍ ማለት እንዳበት አመላካች ሆኗል፡፡ይህንን ተከትሎም ጠቅላይ ሚኒስትር ዐብይ አህመድ (ዶክተር) ትናንት በሰጡት መግለጫ እንዳስታወቁት ስብሰባዎች፣ ስፖርታዊ ክዋኔዎች፣ የምሽት ቤቶች እንዲዘጉ፣ ወደ 30 ሀገራት የሚደረጉ የአውሮፕላን በረራዎች እንዲቋጡና የሃይማኖት ተቋማትም ምዕመኖቻቸው ከመሰባሰብ የሚቆጠቡበትን ሁኔታ እንዲያጤኑ ጥሪ ማቅረባቸው ይታወሳል፡፡የጠቅላይ ሚኒስትሩን ጥሪና ያለውን ነባራዊ ሁኔታ ግምት ውስጥ በማስገባትም የተለያዩ የሃይማኖት ተቋማት ልዩ ልዩ ውሳኔዎችን አሳልፈዋል፡፡ የኢትዮጵያ ኦርቶዶክስ ተዋሕዶ ቤተ ክርስቲያን ምዕመናን በቅዳሴና ስብከተ ወንጌል ጊዜ በጤና ባለሙያዎች ምክረ ሐሳብ መሠረት ተራርቀው እንዲቆሙ አሳስባለች፡፡ ቤተ ክርስቲያኗ እንዳለችውም መንግሥት እየወሰደ ያለው ርምጃና ክትትል ተገቢ ነው፡፡ከቤተ ክርስቲያኗ ቀኖና ጋር የማይጋጩ የጤና ባለሙያዎችን ምክር ሐሳቦች ሁሉ እንዲተገበሩ ያሳሰበችው ቤተ ክርስቲያኗ ከመደበኛው ስብከተ ወንጌል በቀር ሃይማኖታዊ ጉዞዎች፣ ጉባኤዎችና ስብሰባዎች እንዲቆሙም አዝዛለች፡፡ አረጋውያንን በመጠበቅና ነዳያንን በማሰብ ክርስቲያናዊ ግዴታን መወጣትና የውጭ ዜጎችንም ማክበርና ማገዝ እንደሚገባም ቤተ ክርስቲያኗ አሳስባለች፡፡የኢትዮጵያ ካቶሊካዊት ቤተ ክርስቲያንም ለምእመኖቿ የጥንቃቄ መልእክት አስተላልፋለች፡፡ ቤተ ክርስቲያኗ እንዳለችውም ምዕመናን ለቫይረሱ ከሚያጋልጡ መሰባሰቦችና መስቀል ወይም የካህናትን እጅ ከመሳለም በመቆጠብ ራስን መጠበቅ ይገባል፡፡ ሃይማኖታዊ ሥርዓት የሚፈጽሙ ካህናትን ቁጥር እስከተቻለ ድረስ ዝቅ ለማድረግ ማሰቧንም አስታውቃለች፡፡ ስብሰባዎችና ለሃይማኖታዊ ሥርዓት መሰባሰብ እንደማይገባም ቤተ ክርስቲያኗ መክራለች፡፡ የጤና ባለሙያዎችን ምክረ ሐሳብ በመተግበር ከመንግሥት ጎን መቆም እንደሚገባም አሳስባለች፡፡